Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: kábeltelevízió előfizetőinek való egyidejű közvetítésére. A személyes adatok védelméről és a közérdekű adatok nyilvánosságáról szóló 1992. évi LXIII. törvény (a továbbiakban: Avtv.) 2. § 6. pontja értelmében az adat bárki számára
Paragraph Index: 1738

(4) bekezdése is, mely szerint a közfeladatot ellátó szervek hatáskörében eljáró személynek (ideértendő a helyi önkormányzati képviselő is) feladatkörével összefüggő személyes adata a közérdekű adat megismerését nem korlátozza. Ha tehát a közérdekű adatokkal együtt jogszerűen kezelik az önkormányzati képviselő személyes adatait is (amint az az ülésről felvett kép- és hangadatok tárolása esetén történik), akkor az önkormányzati képviselő személyes adatainak (képmásának, hangfelvételének) védelmére hivatkozva nem titkolhatók el a közérdekű adatok (a képviselő által a helyi közügyről közölt adatok). A vonatkozó jogszabályokat mérlegelve tehát arra a végkövetkeztetésre juthatunk, hogy a nyilvános önkormányzati ülésről bárki által, a jelenlévők hozzájárulása nélkül is készíthető kép- és hangfelvétel, mely később nyilvánosságra hozható. Nem jogszerű azonban a nyilvánosságra hozatal, amennyiben a felvétellel például a montázs, a vágás vagy a hangalámondás eszközével visszaéltek, ezért célszerű a felvétel készítőjét az adatok jogszerű felhasználására figyelmeztetni, ha a körülmények a felvétellel való visszaélés lehetőségére engednek következtetni. Budapest, 1999. november 27. Üdvözlettel: Dr. Majtényi László (518/K/1999) * * * [Állásfoglalás: a jogellenesen államtitokká minősített adatok minősítését meg kell szüntetni] Dr. Eiselt György informatikai és távközlési miniszteri biztos Belügyminisztérium Budapest Tisztelt Miniszteri Biztos Úr! Az Ön segítségével, a 0065-31/7/1999. iktatószámon megküldött levelében közölt adatok felhasználásával több, mint háromnegyed év alatt sikerült befejeznem azt a vizsgálatot, amelynek célja annak megállapítása volt, hogy egy polgár személyes, illetve különleges személyes adatait jogszerűen igényelték-e a Belügyminisztérium (BM) Központi Adatfeldolgozó, Nyilvántartó és Választási Hivatal által üzemeltetett nyilvántartásból. A vizsgálat elhúzódásának fő oka az volt, hogy az említett hivatal illetékesei — és javaslatuk alapján a BM egyes vezetői is — sajátosan értelmezték a vonatkozó jogszabályokat: elvitatták az adatvédelmi biztos törvényben rögzített, az adatkezelések korlátozásoktól mentes megismerhetőségére vonatkozó jogosítványait (sőt határidőre szóló betekintési engedélyt állítottak ki számomra); az üggyel összefüggő levelezés során a törvényi előírások figyelmen kívül hagyásával folytattak le minősítési eljárásokat; nem tették lehetővé, hogy a minősítési eljárásokat megalapozó dokumentumokat megismerhessem.

Source: https://magyarkozlony.hu/hivatalos-lapok/63892c428cf7f1b210cc6c71652ac2f56b85705e/dokumentumok/98a4f1bd82a98352d2f45a14582d24042e49826a/letoltes